Amy Adams

Eimė Adams (, g. 1974 m. rugpjūčio 20 d. Vičencoje) – amerikiečių kino aktorė, 6 kartus nominuota Oskaro apdovanojimui.

Biografija

Šeima 
Eimė gimė Italijoje, Vičencoje, kur tuo metu tarnavo jos tėvas, JAV armijos karininkas.
Šeimoje viso augo 7 vaikai, Eimė buvo vidurinysis vaikas – ji turi 4 brolius ir 2 seseris. Tėvai Richardas ir Kathryn vėliau dar keletą kartų keitė gyvenamąją vietą priklausomai nuo vyro tarnybos, kol galiausiai apsistojo Kasl Roke, Kolorado valstijoje. Eimei tuo metu buvo 8. Šeima nebuvo pasiturinti, jos tėvas dažnai uždarbiavo dainuodamas baruose. 1985 m. tėvai išsiskyrė ir vaikai liko gyventi su motina.

Eimė lankė Douglaso grafystės mokyklą, dainavo jos chore ir norėjo tapti balerina. Baigusi mokslus, ji su motina apsigyveno Atlantoje, tačiau nusprendė toliau nebesimokyti, tuo gerokai nuvildama abu tėvus. Tuo metu Eimė suprato nebūsianti šokėja, todėl vietoje baleto ėmė domėtis muzika, teatru, o kad išlaikytų save, dirbo padavėja ir pardavėja.

Karjera 

1994 m. Eimė tapo profesionalia šokėja Boulderyje, kur dalyvavo restoranuose rengiamuose pasirodymuose (). Netekusi čia darbo, ji vėliau tą patį darė Denveryje, kur ją pastebėjo analogiško teatro Minesotoje direktorius ir pakvietė ją pas save. Eimė išvyko į Šanchaseną, kur teatre šoko ir dainavo kitus trejus metus.

1999 m. ji dalyvavo atrankoje epizodiniam vaidmeniui filmui „Drop Dead Gorgeous“, kuris buvo filmuojamas netoliese. Pasibaigus filmavimui ir paraginta šioje juostoje taip pat vaidinusios aktorės Kirstie Alley, Eimė nusprendė vykti į Kaliforniją ir pamėginti tapti aktore. Pirmieji metai buvo sunkūs ir Eimė dažnai ilgėjosi Šanchaseno, o vaidmenys, kurių atrankoje ji dalyvavo, paprastai būdavo pasileidusių merginų tipo. Vienas tokių buvo filmo „Cruel Intensions“ pagrindu planuojamas kurti serialas „Manchester Prep“, kur Eimė turėjo atlikti pagrindinį vaidmenį. Vis tik, po daugybės scenarijų korekcijų, serialo kūrimas buvo atšauktas. Pačios Eimės teigimu, tam įtakos turėjo kontroversiškos scenos, vienoje kurių ji turėjo imituoti orgazmą jodama ant arklio. Buvo nufilmuotos 3 serialo serijos, kurios vėliau buvo sumontuotos ir išleistos DVD formatu kaip filmas „Cruel Intensions 2“. Atsiliepimai buvo prasti, tačiau kritikai atkreipė dėmesį į Eimės suvaidintą Kathryn personažą.

Tais pačiais metais ji vaidino siaubo filmų parodijoje „Psycho Beach Party“. Iki 2002 m. Eimė pasirodė tokiuose serialuose kaip „That‘s ‚70s Show“, „Charmed“, „Buffy the Vampire Slayer“ ir kituose, atlikdama epizodinius vaidmenis. Netrukus atsirado didelė galimybė – Steven Spielberg suteikė jai vaidmenį filme „Pagauk, jei gali“, kur Eimė vaidino medicinos seselę, kurią įsimyli pagrindinis herojus (akt. Leonardo DiCaprio). Spielbergas manė, kad šis vaidmuo taps lūžiu Eimės karjeroje, tačiau po šio filmo ji visus metus negavo jokio vaidmens, nors dalyvavimas tokiame dideliame projekte ją įkvėpė ir suteikė pasitikėjimo. Galiausiai ji vėl ėmė filmuotis – seriale „Dr. Vegas“, iš kurio buvo atleista po kelių epizodų nesutarus dėl honoraro, ir atliko nedidelį vaidmenį filme „The Last Run“.

Atleista iš „Dr. Vegas“ filmavimo Eimė, kuriai tuo metu buvo 30, ėmė rimtai svarstyti apie aktorės karjeros pabaigą ir persikėlimą į Niujorką. Tuo metu režisierius Phil Morrison pakvietė ją į savo mažo biudžeto komediją „Junebug“. Filmas buvo demonstruotas Sundance kino festivalyje, kur Eimei atiteko specialus žiuri prizas. Vėliau, 2006 m., už šį vaidmenį ji pirmą kartą buvo nominuota Oskaro apdovanojimui.

2005 m Eimė atliko dar du antrojo plano vaidmenis filmuose „The Wedding Date“ ir „Standing Still“. Taip pat ji prisijungė prie serialo „The Office“ komandos ir pasirodė 3 serijose.

2007 m. jai pavyko įveikti 250 pretendenčių ir gauti vaidmenį muzikinėje romantinėje komedijoje „Enchanted“, kurioje taip pat įdainavo 3 kūrinius. Filmas buvo komerciškai sėkmingai ir Eimė atkreipė į save didesnį kino kūrėjų ir kritikų dėmesį. Vaidmuo šioje juostoje jai taip pat pelnė Auksinio gaublio nominaciją. Tais pačiais metais ji nusifilmavo politiniame filme „Charlie Wilson's War“ kartu su Tom Hanks, Julia Roberts ir Philip Seymour Hoffman, tačiau kai kurie kritikai jos nedidelį vaidmenį įvertino kaip „talento švaistymą“.

2008 m. Sundance kino festivalyje buvo demonstruojama komiška drama „Sunshine Cleaning“, kurioje Eimė ir Emily Blunt vaidino seseris. Vėliau sekė filmas „Miss Pettigrew Lives for a Day“ ir drama „Doubt“ kartu su Meryl Streep, pelniusi Eimei dar vieną Oskaro nominaciją (šiam vaidmeniui ji nukonkuravo Natalie Portman).

2009 m. ji kartu su Ben Stiller vaidino komedijoje „Night at the Museum 2“, o su Meryl Streep – filme „Julie ir Julia“. Sekančiais metais pasirodė biografinė drama apie boksą „The Fighter“, kuriame taip pat vaidino Mark Wahlberg ir Christian Bale, o 2011 m. – miuziklas „The Muppets“, paremtas populiaria praėjusio amžiaus 8–9 dešimtmečio TV programa. Filmo garso takeliui ji taip pat įrašė 7 dainas.

2012 m. Eimė po ilgos pertraukos vaidino teatre, o kine nusifilmavo dramoje „The Master“ ir Clint Eastwood režisuotame filme „Trouble with the Curve“. 2013 m. filmas „Man of Steel“ buvo vienas pelningiausių metų filmų; ji taip pat filmavosi juostoje „Amerikietiška afera“ su Christian Bale, Bradley Cooper ir Jennifer Lawrence.

2015 m. Eimė nesifilmavo, o po metų pasirodė net 3 jos filmai: „Batman v Superman: Dawn of Justice“, „Arrival‘‘(BAFTA ir Auksinio gaublio nominacijos) ir „Nocturnal Animals“.

Mini seriale „Sharp Objects“ ji atliko pagrindinį vaidmenį bei buvo viena iš prodiuserių, o politinėje satyroje „Vice“ ji jau 3 kartą vaidino vienoje juostoje su C. Bale. Šis filmas pelnė jai jai 6-ą Oskaro ir Auksinio gaublio nominaciją.

Asmeninis gyvenimas 
2015 m. Eimė ištekėjo už dailininko ir aktoriaus Darren Le Gallo, su kuriuo iki tol bendravo 14 metų. Jie turi dukterį (g. 2010 m.).

Filmografija

Kinas

Televizija

Apdovanojimai

Oskaras

AACTA apdovanojimas

BAFTA

Empire apdovanojimai

Auksinis gaublys

MTV kino apdovanojimai

Satelito apdovanojimas

Saturno apdovanojimas

Nuorodos 

 IMDb profilis

Šaltiniai 

JAV aktoriai